Nos Willelmus de Alba Spina dominus Sancti Amoris notum facimus universis presentem cartam inspecturis quod Rogerius filius Maleti quondam prepositi de Belver in nostra presentia constitutus recognovit spontaneus quod cum frater Bartolomeus quondam abbas Miratorii, et fratres eiusdem loci vellent construere molendinum situm subtus grangiam Servilliaci, ipse Rogerius pro remedio anime sue et predecessorum suorum dedit et in puram et perpetuam helemosinam concessit iam dictis fratribus Miratorii quicquid iuris habebat aut habere poterat aut debebat in ripa de Dessevron versus Faisillia. Dedit etiam eisdem fratribus plenariam licentiam et potestatem accipienda de dicta ripa et de nemoribus suis et de terra Faisilliaci quantumcumque sibi necesse esset ad esclosam dicti molendini construendam et in perpetuum firmandam et durandam, volens quod nulli successorum seu propinquorum suorum liceat per aliquid iuris subsidium dictam helemosinam impedire vel modo aliquo contravenire, et de omnibus premissis se devestiens dictum Bartolomeum abbatem et fratres Miratorii in puram et perpetuam induxit possessionem. Recognovit etiam se fecisse predictam donationem per multum tempus antequam dominus Hugo de Boena miles, et filii Petri quondam prepositi Sancti Amoris, in premissis aliquid reclamarent, promittens bona fide predicta omnia contra omnes calumpniantes pro posse suo legitime garentire. Nos autem ad cuius feudum predicta omnia pertinere noscuntur, dictam helemosinam dictis fratribus Miratorii laudavimus et approbavimus et concessimus in perpetuum pacifice et quiete possidendam. In cuius rei testimonium nos ad preces dicti Rogerii et voluntatem ipsius expressam presenti carte sigillum nostrum duximus apponendum. Actum apud Miratorium anno Domini Mo CCo XLo nono mense […].